شاهدخاقان عباسي د پاکستان نوی وزيراعظم منتخب شو
د پاکستان قامي اسمبلۍ د مسلم ليګ (ن) ډلې کانديد شاهدخاقان عباسي د ملک نوی وزيراعظم منتخب کړو، عباسي د نوازشريف نزدی ملګری دی.
کراچۍ — د ۳۴۲ په اېوان کې شاهدخاقان عباسي ۲۲۱ رایې واخستې او بریالی شو، د هغه په مقابله کې د پيپلزپارټۍ نويدقمر ۴۷، د تحريک انصاف ملاتړي د عوامي مسلم ليګ شېخ رشيد ۳۳ او د جماعت اسلامي صاحبزاده طارق الله ۴ رايې ترلاسه کړې. د وزيراعظم د انتخاب دپاره د ۳۴۲ په اېوان کې د ۱۷۲ رايو ساده اکثريت پکار وي. نوی وزيراعظم به نن د نهې په ماښام سوګند پورته کوي، صدر ممنون حسېن به د وزيراعظم نه سوګند اخلي. د پاکستان مخکنی وزيراعظم نوازشريف د تېرې جمعې په ورځ سترې محکمې نااهله کړی او د هغه د ځای ناستي دپاره نن د نهې ورځ ټاکل شوې وه. شاهدخاقان عباسي به په وقتي توګه د پاکستان وزيراعظم وي، ځکه چې د مسلم ليګ ن ډلې په پارليماني غونډه کې دا پرېکړه شوې وه چې د پنجاب وزيراعلی شهبازشريف به د خپل مشر ورور نوازشریف په خالي شوي سيټ د لاهور نه په ضمني ټاکنو کې برخه واخلي او د هغې وروستو به هغه د وزيراعظمۍ دپاره رامخې ته کړی شي. نوازشريف د پاناما کېس په اړوند قضيه کې د سترې محکمې پينځه کسيزه ججانو بنچ نااهله کړی او په ۲۸م جولايۍ د جمعې په ورځ هغه د وزيراعظم څوکۍ پرېښودې وه. نوازشریف درې ځله د پاکستان نوی وزيراعظم منتخب شوی خو درې واړه ځله د وزيراعظمۍ پينځه کاله ټاکلې موده نه ده پوره کړې. بل لور ته د پاکستان الېکشن کمېشن د مخکني وزيراعظم نوازشريف د نااهلۍ وروستو د هغه په خالي شوي سيټ په ۱۷م ستمبر د انتخاباتو کولو اعلان کړی دی. نوازشريف د کال ۲۰۱۳م په عام انتخاباتو کې د پنجاب صوبې سرښار لاهور نه د قامي اسمبلۍ په ۱۲۰ نمبر حلقه باندې بریالی شوی ؤ.